
A Magyar Honvédség SIGNIT képességének fejlesztési lehetőségei

A magyar rádiófelderítésben az évtizedek során több szervezeti változás, leépítés történt, amelyek következtében jelentősen csökkent a Magyar Honvédség rádióelektronikai felderítő-képessége.
A debreceni 5/24 Bornemissza Gergely Felderítő Zászlóalj Elektronikai Hadviselés (EHV) Századának tevékenységi körébe tartozik a harcászati szintű rádióelektronikai felderítés. Eszközeik javarészt elavultak, mielőbbi korszerűsítésre lenne szükség.
A nemzeti ISTAR-képesség létrehozása tulajdonképpen megalapozza a NATO-n belüli felderítő/hírszerző együttműködést.
A fejlesztések kapcsán több hazai fejlesztésű eszköz is szóba kerülhet. A magyar fejlesztésű pilóta nélküli repülők alapvetően IMINT-képességekkel rendelkeznek, de többféle kisméretű felderítő eszközzel is felszerelhetőek. Az SDR-technológiát alkalmazó Interjam egy olyan eszköz, amely lehetővé teszi ugyanazon állomás használatával felderítő/zavaró feladatok ellátását. A SIGINT eszközök szállító platformjának használati ideje rövidesen lejár, ezért új hordozót kell keresni. A magyar gyártású Komondor ABV-felderítő páncélozott jármű több típusú karosszériával készül, ezért mobil SIGINT-állomás vagy UAV szállító-üzemeltető jármű is kialakítható belőle.
A NATO és az EU sem rendelkezik szövetségi szintű önálló hírszerző szervezetekkel és eszközökkel, ezért csak a tagállamok által szolgáltatott információkra alapozhatnak. A szövetségen belüli egységes felderítés/hírszerzés aktuális megvalósítási példája a Szövetségi Összhaderőnemi Hírszerző, Megfigyelő és Felderítő (Joint Intelligence, Surveillance and Reconnaissance - JISR) rendszer. A JISR egyik alappillére az AGS program, amelynek célja a teljes és integrált földfelszín felderítő képesség biztosítása a NATO számára.
Mivel Magyarország újból csatlakozott az AGS programhoz, ezért törekedni kell a felderítő-képességet érintő fejlesztések és az említett technikai eszközök alkalmazása során a NATO-rendszerekkel történő kompatibilitás, valamint interoperabilitás biztosítására.



